Jong man sterf onder bakkie: bestuurder vrygelaat | Maroela Media
Die 22-jarige man wat in hegtenis geneem is nadat Jared Lomas (23) Sondag in die vroeë oggendure onder 'n bakkie gesterf het, is vrygelaat.
Kapt. Malcolm Pojie, woordvoerder van die polisie, het gesê die Nasionale Vervolgingsgesag (NVG) het besluit om nie die saak nou op die hofrol te plaas nie en gevolglik is die verdagte vrygelaat. "Die NVG wag vir die resultate van die nadoodse ondersoek en die forensiese verslag en dan kan die saak dalk heropen word. Tot dan is daar geen aanklag teen die verdagte nie. Hy het ook nie in die hof verskyn nie," het hy gesê.
Lomas is dood nadat 'n bestuurder van 'n bakkie hom in Langstraat, Knysna, aan sy kraag gegryp, weggetrek en saamgesleep het. Die twee het glo 'n woordewisseling gehad omdat die bestuurder Lomas beskuldig het dat hy en sy vriende in die pad geloop het. Die bestuurder is enkele ure ná die voorval by sy huis in hegtenis geneem.
Lloyd Lomas, Jared se pa, het Woensdag aan Maroela Media gesê hy wil nie by die geregtelike prosesse betrokke raak nie en hy hoop geregtigheid sal geskied. "Ek het my seun verloor. Niks sal hom ooit terugbring nie," het hy gesê.
Die saak dalk heropen word?. Ek verstaan die berig nie so mooi nie en ook dat daar nie spesifiek verwys word dat die beskuldige se naam gekoppel word aan die bakkie nie. As jy 'n persoon se dood veroorsaak deur oor sy kop te ry, dan is dit moord of moontlike manslag, maar hier word hy vrygespreek, geen borg of datum wanneer die persoon in die hof moet wees nie. Ek verstaan die saak glad nie en dit maak ook nie sin vir my nie.
Wat gebeur as die beskuldigte die land sou verlaat wou verlaat? Ek sou reken die polisie moes darem beslag gelê het op sy paspoort.
jis jonk ek verstaan dat jy hartseer is maar n man moet seker vir jou kind baklei – moet nie terugsit en hoop iemand anders sal dit vir jou doen nie – die SAPS in SA is nie wat dit moet wees nie.